ཟིལ་ཁོག་ནི་སྔོན་བར་གླིང་འོམ་བུ་ཚང་གི་ཡུལ་སྡེ་ཡིན་པར་མ་ཟད།སྒ་ལེན་དགོན་ལྟག་གད་ཐོག་སྐྱག་ཟེར་ས་ན་འོམ་བུ་ཨ་ནུ་དཔལ་སེང་གི་སྐུ་མཁར་ཡོད་པ་ལ།ཕྱིས་དེ་ཉིད་ཉམས་ཆག་སོང་བའི་མཁར་ཤུལ་ལ་བརྟེན་ནས་དེ་ན་གད་ཐོག་ཚང་གིས་ཕོ་བྲང་ཆེན་པོ་ཞིག་བཞེངས་པས་དེ་ནས་གད་ཐོག་སྐྱག་ཟེར་ཞིང་།ད་ལྟར་གད་ཐོག་ཕོ་བྲང་ཞིག་རལ་དུ་སོང་བའི་ཤུལ་ཡོད།ད་ལྟར་སྒ་ལེན་དགོན་པའི་ཉེ་འགྲམ་ན་གླིང་འོམ་བུའི་ལྕང་རྒན་ཟེར་བའི་ལྕང་སྡོང་ཆེན་པོ་བདུན་ཡོད་པའང་བར་གླིང་འོམ་བུའི་དུས་སུ་བཙུགས་པའི་ལྕང་མ་ཡིན་པར་བཤད།ལྷ་ལུང་ཐང་དེ་གླིང་འབྲིང་རྒྱུད་ཚང་དང་སྟག་རོང་ཚང་གི་རུ་བ་སྡོད་པའི་མཚེར་ས་ཡིན་པ་དང་།དེའི་ཉེ་འགྲམ་ན་འོམ་བུའི་སྒར་ཤུལ་ཟེར་བའི་སྒར་བཏབ་ཤུལ་འདྲ་བ་ཡོད།མཚོ་ཕུ་མཚོ་འགྲམ་ན་གེ་སར་གྱིས་ཆིབས་པ་བཏགས་ས་ཟེར་བའི་འབོལ་སྡོང་ཆེ་བ་ཞིག་དང་།འབྲུག་མོས་ཆུར་ཐང་བཏིང་ས་ཟེར་བ་བཅས་ཡོད།འཁོར་མདོ་ཚན་མདའ་གྲོང་སྡོམ་ཤོད་བྲག་ངོས་ན་འབྲུག་མོའི་ཐག་ཁང་ཟེར་བའི་བྲག་ཁུང་ཞིག་ཡོད་པ་ན་ཤིང་ཐུར་དང་།འབྲུག་མོའི་བུ་རོ་བཏགས་པ་ཟེར་བའི་རྡོ་དཀར་འདྲ་ཞིག་མཐོང་རྒྱུ་ཡོད།འཁོར་ལོ་མདོ་རྡོ་རྩེ་མདའ་བཟང་དིལ་མགོ་ན་རྒྱ་ཚའི་ཤར་སྒོ་སྲུང་བའི་དམག་དཔོན་ཆེན་པོ་རྒོད་པོ་ཉི་མ་ལྷུན་འགྲུབ་ཀྱི་མཁར་ཤུལ་དང་།དེའི་རྨིང་ན་སྔར་དུས་མཁར་ཤུལ་གྱང་རོ་ཆེན་པོ་ཡོད་པ་གཏོར་ཚར་འདུག།